CELEX: 32012D0318
Language: ro
Date: 2012-06-18 00:00:00
Title: 2012/318/UE: Decizia de punere în aplicare a Comisiei din 18 iunie 2012 de aprobare a restricționărilor unor autorizări de produse biocide care conțin difetialonă notificate de Suedia în conformitate cu articolul 4 alineatul (4) din Directiva 98/8/CE a Parlamentului European și a Consiliului [notificată cu numărul C(2012) 4027]

21.6.2012   
            
            
               RO
            
            
               Jurnalul Oficial al Uniunii Europene
            
            
               L 160/25
            
         DECIZIA DE PUNERE ÎN APLICARE A COMISIEI
   din 18 iunie 2012
   de aprobare a restricționărilor unor autorizări de produse biocide care conțin difetialonă notificate de Suedia în conformitate cu articolul 4 alineatul (4) din Directiva 98/8/CE a Parlamentului European și a Consiliului
   [notificată cu numărul C(2012) 4027]
   (Numai textul în limba suedeză este autentic)
   (2012/318/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 98/8/CE a Parlamentului European și a Consiliului din 16 februarie 1998 privind comercializarea produselor biodestructive (1), în special articolul 4 alineatul (4),
   întrucât:
   
               (1)
            
            
               Anexa I la Directiva 98/8/CE conține lista substanțelor active aprobate la nivelul Uniunii pentru includerea în produsele biocide. Substanța activă difetialonă a fost aprobată pentru includerea în produse care aparțin tipului de produs 14, rodenticide, astfel cum este definit în anexa V la Directiva 98/8/CE, prin Directiva 2007/69/CE a Comisiei din 29 noiembrie 2007 de modificare a Directivei 98/8/CE a Parlamentului European și a Consiliului privind includerea difetialonei ca substanță activă în anexa I la directivă (2).
            
         
               (2)
            
            
               Difetialona este un rodenticid anticoagulant cunoscut ca prezentând riscuri în cazul incidentelor în care sunt implicați copii, precum și riscuri pentru animale și mediu. A fost identificată ca având un caracter potențial persistent, bioacumulativ și toxic („PBT”) sau foarte persistent și foarte bioacumulativ („vPvB”).
            
         
               (3)
            
            
               Din motive de sănătate publică și igienă, s-a considerat totuși că este justificată includerea difetialonei și a altor rodenticide anticoagulante în anexa I la Directiva 98/8/CE, permițând astfel statelor membre să autorizeze produsele pe bază de difetialonă. Totuși, Directiva 2007/69/CE obligă statele membre să se asigure, atunci când autorizează produse care conțin difetialonă, că sunt reduse la minimum atât expunerea primară, cât și expunerea secundară a persoanelor, a animalelor nevizate și a mediului, prin luarea în calcul și aplicarea tuturor măsurilor adecvate și disponibile de atenuare a riscurilor.
            
         
               (4)
            
            
               Concluzia evaluării științifice care a dus la adoptarea Directivei 2007/69/CE a fost că cele mai semnificative reduceri ale expunerii la difetialonă și ale riscurilor reprezentate de difetialonă se realizează prin restricționarea utilizării acestei substanțe la campanii de tratare cu durată limitată, prin limitarea accesului la momeală al animalelor nevizate și prin îndepărtarea momelilor neutilizate și a rozătoarelor moarte și muribunde în timpul campaniilor bazate pe momeli, pentru a minimiza posibilitățile de expunere primară sau secundară a animalelor nevizate. De asemenea, o concluzie a evaluării a fost că doar utilizatorii profesioniști ar putea urma astfel de instrucțiuni. Prin urmare, măsurile de atenuare a riscurilor menționate de Directiva 2007/69/CE includ restricționarea în mod exclusiv la utilizarea profesională.
            
         
               (5)
            
            
               În conformitate cu articolul 8 din Directiva 98/8/CE, societatea LiphaTech S.A.S. („solicitantul”) a depus o cerere în Regatul Unit pentru autorizarea a opt rodenticide care conțin difetialonă („produsele”). Denumirile produselor și numerele de referință din Registrul produselor biocide („R4BP”) sunt indicate în anexa la prezenta decizie.
            
         
               (6)
            
            
               Regatul Unit a acordat autorizațiile la 20 aprilie 2011 (Generation Pat’), la 26 aprilie 2011 (Generation Block) și la 27 aprilie 2011 (Generation Grain’Tech și Rodilon Trio) („primele autorizații”). Produsele au fost autorizate cu restricții pentru a se garanta că au fost îndeplinite în Regatul Unit condițiile prevăzute la articolul 5 din Directiva 98/8/CE. Restricțiile respective nu au inclus o restricționare la utilizatori profesioniști formați și autorizați.
            
         
               (7)
            
            
               La 9 iunie 2011, solicitantul a depus o cerere completă în Suedia pentru recunoașterea reciprocă a primelor autorizații ale produselor. În cazul produselor cu denumirile suedeze Rodilon Block, Rodilon Trio și Rodilon Paste, cererile au fost restricționate la autorizarea exclusiv pentru utilizare profesională.
            
         
               (8)
            
            
               La 11 octombrie 2011, Suedia a notificat Comisiei, celorlalte state membre și solicitantului propunerea sa de restricționare a primelor autorizații în conformitate cu articolul 4 alineatul (4) din Directiva 98/8/CE. Suedia a propus impunerea unei restricții asupra produselor, astfel încât acestea să fie utilizate doar de profesioniști formați și autorizați.
            
         
               (9)
            
            
               Comisia a invitat celelalte state membre și solicitantul să prezinte comentarii față de notificare, în scris, în termen de 90 de zile, în conformitate cu articolul 27 alineatul (1) din Directiva 98/8/CE. Numai solicitantul a transmis comentarii în termenul stabilit. Notificarea a fost discutată, de asemenea, de reprezentanți ai Comisiei, de reprezentanți ai autorităților statelor membre competente în domeniul produselor biocide și de solicitant, în cadrul reuniunii din 6-7 decembrie 2011 a Grupului de facilitare a autorizării și a recunoașterii reciproce a produselor și în cadrul reuniunii din 29 februarie-2 martie 2012 a autorităților competente în domeniul produselor biocide.
            
         
               (10)
            
            
               Solicitantul a susținut că restricționarea la utilizarea de către profesioniști formați și autorizați nu este justificată și nu ar trebui acceptată, deoarece produsele solicitantului sunt adecvate și pentru controlul rozătoarelor de către profesioniști fără formare și de către neprofesioniști. Mai mult, solicitantul a prezentat și argumentele următoare: produsele sunt gata de utilizat; conținutul de ingrediente active al produselor este scăzut; există un antidot; produsele pot fi păstrate cu ușurință astfel încât să nu fie la îndemâna copiilor și a animalelor nevizate; utilizatorii neprofesioniști vor îndepărta, cel mai probabil, rozătoarele moarte, iar utilizatorii neprofesioniști pot fi formați; de asemenea, restricționarea propusă la utilizarea exclusiv de către profesioniști formați va duce, probabil, pe termen lung, la creșterea costului asigurărilor gospodăriilor din Suedia.
            
         
               (11)
            
            
               Comisia observă că, în conformitate cu Directiva 2007/69/CE, autorizările de produse biocide care conțin difetialonă trebuie să facă obiectul tuturor măsurilor corespunzătoare și disponibile de atenuare a riscurilor, inclusiv al restricției de utilizare exclusiv profesională. Concluzia evaluării științifice care a precedat adoptarea Directivei 2007/69/CE a fost că doar utilizatorii profesioniști ar putea urma instrucțiunile care conduc la cele mai semnificative reduceri ale expunerii și ale riscurilor. Prin urmare, în principiu, o restricționare la utilizatorii profesioniști ar trebui să fie considerată o măsură corespunzătoare de atenuare a riscurilor. Argumentele prezentate de solicitant nu afectează concluzia menționată.
            
         
               (12)
            
            
               Prin urmare, în absența oricărei indicații contrare, Comisia consideră că restricționarea la utilizatorii profesioniști este o măsură corespunzătoare și disponibilă de atenuare a riscurilor în cazul autorizării în Suedia a produselor care conțin difetialonă. Faptul că Regatul Unit nu a considerat că o astfel de restricționare este corespunzătoare și disponibilă în cazul autorizării pe teritoriul său nu afectează această concluzie. Decizia Regatului Unit de a autoriza utilizarea neprofesională s-a bazat în special pe faptul că tratarea infestărilor din gospodării riscă să fie întârziată din cauza costurilor implicate de angajarea unor profesioniști formați și pe riscul aferent pentru igiena publică. Suedia a explicat însă că riscul este mai redus în Suedia, datorită sistemului asigurărilor din Suedia, în cadrul căruia asigurările gospodăriilor acoperă, în mod normal, costul combaterii dăunătorilor de către profesioniști în cazul unei infestări.
            
         
               (13)
            
            
               Măsurile prevăzute în prezenta decizie sunt conforme cu avizul Comitetului permanent pentru produse biocide,
            
         ADOPTĂ PREZENTA DECIZIE:
   Articolul 1
   Suedia poate restricționa la utilizarea de către profesioniști autorizați și formați autorizările acordate în conformitate cu articolul 4 din Directiva 98/8/CE pentru produsele menționate în anexa la prezenta decizie.
   Articolul 2
   Prezenta decizie se adresează Regatului Suediei.
   
      Adoptată la Bruxelles, 18 iunie 2012.
      
         
            Pentru Comisie
         
         Janez POTOČNIK
         
            Membru al Comisiei
         
      
   
   
      (1)  JO L 123, 24.4.1998, p. 1.
   
      (2)  JO L 312, 30.11.2007, p. 23.
   
      ANEXĂ
      
         Produse în cazul cărora Suedia poate restricționa la utilizarea de către profesioniști autorizați și formați autorizările acordate în conformitate cu articolul 4 din Directiva 98/8/CE
      
      
                  Denumirea produsului în Regatul Unit
               
               
                  Numărul de referință în R4BP al cererii din Regatul Unit
               
               
                  Denumirea produsului în Suedia
               
               
                  Numărul de referință în R4BP al cererii din Suedia
               
            
                  Rodilon Trio
               
               
                  2009/4329/3930/UK/AA/4792
               
               
                  Radar mus och råtta korn
               
               
                  2009/4329/3930/SE/MA/5034
               
            
                  Generation Pat’
               
               
                  2009/4329/3926/UK/AA/4788
               
               
                  Rodilon Paste
               
               
                  2009/4329/3926/SE/MA/5036
               
            
                  Generation Pat’
               
               
                  2009/4329/3926/UK/AA/4788
               
               
                  Radar mus och råtta korn
               
               
                  2009/4329/3926/SE/MA/5037
               
            
                  Generation Grain’Tech
               
               
                  2009/4329/3929/UK/AA/4785
               
               
                  Generation Grain’Tech
               
               
                  2009/4329/3929/SE/MA/5038
               
            
                  Generation Pat’
               
               
                  2009/4329/3926/UK/AA/4788
               
               
                  Generation Pat’
               
               
                  2009/4329/3926/SE/MA/5039
               
            
                  Rodilon Trio
               
               
                  2009/4329/3930/UK/AA/4792
               
               
                  Rodilon Trio
               
               
                  2009/4329/3930/SE/MA/5040
               
            
                  Generation Block
               
               
                  2009/4329/3928/UK/AA/4786
               
               
                  Rodilon Block
               
               
                  2009/4329/3928/SE/MA/5041
               
            
                  Generation Block
               
               
                  2009/4329/3928/UK/AA/4786
               
               
                  Generation Block
               
               
                  2009/4329/3928/SE/MA/5042